《巫山县北行是峡背最高处也》
清代·甘运源

连嶂亘峡背，重峦愁奥阻。廉利削堂皇，丰隆积廪庾。

石齿凿精镠，千仞无负土。空骑尽喘汗，行人病伛偻。

拔地蹑丹梯，到天不尺堵。遥指岷江蟠，微茫白一缕。

时见巨壑云，去作阳台雨。

作者简介：清汉军正蓝旗人，字道渊，号啸岩、十三山外史。文焜曾孙。幼时师事刘大櫆，后屡试不中，遂隐于诗酒。晚年官英德县象冈司巡检。工诗，善书画，尤善刻小印。卒年七十七。有《啸岩诗存》。